Lo toponimo Valbona ye interpretable a partir de lo latín VALLIS BONA ("val buena"), y no presenta la diftongación de la Ŏ curta latina que cabría esperar en una zona antigament aragonesoparlant. D'acuerdo con Agustín Ventura Conejero se remontaría a un periodo antigo quan encara no heba diftongau esta Ŏ, lo que suposaría un orichen mozarabe. Son toponimos cognatos de la Valbona terolana en atras partz de la Peninsula Iberica: Valbona de Duero, Valbona de Pisuerga, Balboa, Valboa, Vallbona d'Anoia y Vallbona de les Monges. Semanticament podría representar un caso de toponimo propagandistico con un nombre sucherent pa atrayer repobladors en la mesma linia que La Puebla de Valverde en la Comunidat de Teruel, y belatros en la Comunidat de Daroca (Cuenca Buena, Fuent Buena, Valverde y Villa Dolz) y lo foneticament mozarabe Villafelich cerca de Calatayú.